**Ministru kabineta noteikumu projekta „Grozījumi Ministru kabineta 2020. gada 9. jūnija noteikumos Nr. 360 „Epidemioloģiskās drošības pasākumi Covid-19 infekcijas izplatības ierobežošanai”” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir veikt izmaiņas, lai, ievērojot piesardzības pasākumus, augstākā līmeņa sportisti un tos apkalpojošie sporta darbinieki pēc atgriešanās no sporta sacensībām ārvalstīs varētu turpināt pildīt savus profesionālos pienākumus, iesaistoties sporta treniņos un piedaloties sacensībās, tādejādi nodrošinot sporta darba nepārtrauktību. Ministru kabineta noteikumi stājas spēkā 2020. gada 1. septembrī. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Noteikumu projekts izstrādāts, pamatojoties uz Covid-19 infekcijas izplatības pārvaldības likuma 4. panta 3., 5., 7. un 11. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pakāpeniski atsākoties starptautisku sporta sacensību norisei ārvalstīs, tajās piedalās arī Latvijas sportisti un komandas. Pēc dalības šādās sporta sacensībās, kuras norisinājušās valstī, uz kurām ir attiecināmi īpašie piesardzības un ierobežojošie pasākumi, vai arī gadījumā, ja šādas valstis ir šķērsotas atgriešanās ceļā (tranzītā) pēc dalības sporta sacensībās, saskaņā ar šobrīd spēkā esošo Ministru kabineta 2020. gada 9. jūnija noteikumu Nr. 360 „Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi Nr.360) redakciju uz sportistiem un sporta darbiniekiem ir attiecināms vispārējais 14 pašizolācijas nosacījums (paredz personas pienākumu nepamest uzturēšanās vietu), kā arī aizliegums apmeklēt sabiedriskas un publiskas vietas un telpas, kā arī veidot kontaktus ar citiem cilvēkiem, kā rezultātā faktiski nepieļaujot iespēju sportistiem un sporta darbiniekiem šajā laikā pildīt savus pienākumus (attiecīgi arī sportistiem trenēties un piedalīties sporta sacensībās). Iepriekšminētais ir attiecināms arī uz sportistus apkalpojošiem sporta darbiniekiem (tai skaitā treneriem, medicīnas un tehniskam personālam, u.tml.). Minētā nosacījuma rezultātā tiek ietekmētas ne tikai ieceļojošā sportista iespējas trenēties un sacensties (attiecīgi pildīt savus kā sportista profesionālos pienākumus), bet ietekme ir arī uz saistītām personām jo, piemēram (1) Latvijas izlases sastāvā sportisti pārstāv dažādus sporta klubus, kā rezultātā, izlases sportistam nepiedaloties sporta kluba treniņu procesā un sacensībās, negatīvi tiek ietekmēts arī sporta kluba dalībnieku sporta darbs, kas rada risku tam, ka klubs atteiksies deleģēt tā labākos sportistus dalībai izlasē. Sportistu/klubu atteikumu gadījumā nespējot nokomplektēt izlasi dalībai starptautiskās sporta sacensībās ārvalstīs, saskaņā ar starptautisko sporta federāciju noteikumiem var tikt piemērotas dažāda veida sankcijas (tehniskie zaudējumi, diskvalifikācijas, naudas sodi u.tml.); (2) sporta klubs, kas atgriezies no dalības sacensībās ārvalstīs, 14 dienas nedrīkst piedalīties sporta sacensībās Latvijā, tādejādi tiek ietekmēts sporta sacensību kalendārs. Vienīgais izņēmums attiecībā uz sportistiem un sporta darbiniekiem ir gadījumā, ja minēto personu ierašanās Latvijas Republikas teritorijā ir saistīta ar dalību Sporta likumā noteiktajā kārtībā atzītās sporta federācijas vai tās biedra organizētā starptautiskā sporta pasākumā kā akreditētām personām, tomēr šāds starptautisko sporta pasākumu skaits un salīdzinoši neliels. MK noteikumi Nr.360 šobrīd paredz arī vairākus citus izņēmumus gan 14 dienu pašizolācijas nosacījuma neievērošanai (vai atvieglojumus to ievērošanai), gan ieceļošanas ierobežojumiem attiecībā uz citām personu kategorijām, tai skaitā ārvalstniekiem, kuru ierašanās Latvijā nepieciešama Latvijas komersantu saistību izpildei (37.6. apakšpunktā noteiktais ieceļošanas izņēmums un 59. punktā noteiktais izņēmums pašizolācijas nosacījuma neievērošanai), kā arī kultūras darbiniekiem, kuru ierašanās Latvijā nepieciešama kultūras pakalpojumu un publisko pasākumu rīkošanai (61. punktā noteiktais izņēmums pašizolācijas nosacījuma neievērošanai). Izglītības un zinātnes ministrijas (turpmāk – IZM) ieskatā izņēmums attiecībā uz personu ieceļošanu un pašizolācijas nosacījumiem, ņemot vērā augstākā līmeņa sportistu darbības specifiku, nepieciešams arī attiecībā uz Latvijas pieaugušo izlases, Latvijas Olimpiskās vienības, Latvijas Paralimpiskās vienības, kā arī starptautiskajās līgās startējošiem Latvijas komandu sportistiem olimpiskajos, paralimpiskajos un tehniskajos sporta veidos un disciplīnās un viņus apkalpojošiem sporta darbiniekiem, kuri pēc dalības sporta sacensībās ārvalstīs atgriežas Latvijas Republikā, protams, ievērojot īpašus piesardzības pasākumus un izvirzot papildus prasības ieceļojošām personām. Uzsverams, ka augstākā līmeņa sportisti un tos apkalpojošie sporta darbinieki sporta sacensībās ārvalstīs piedalās, pildot attiecīgi sportista un sporta darbinieka pienākumus, ievērojot starptautisko sporta sacensību kalendāru un attiecīgo sporta veidu (gan Latvijas, gan starptautisko) federāciju noteikumus, tai skaitā atbilstoši katra sporta veida specifikai izstrādātus piesardzības pasākumus jeb t.s. Covid-19 reglamentus. Tāpat šāda veida specifiski piesardzības pasākumi (Covid-19 reglamenti) ir izstrādāti visiem starptautisko līgu sacensību organizatoriem.  IZM izstrādātais Noteikumu projekts paredz noteikt izņēmumu no šobrīd MK noteikumu Nr.360 36. punktā noteiktā aizlieguma ieceļot Latvijas Republikā caur Eiropas Savienības ārējās robežas robežšķērsošanas vietām no Slimību profilakses un kontroles centra (turpmāk – SPKC) tīmekļvietnē publicētajām valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu, šo izņēmumu attiecinot arī uz Latvijas pieaugušo izlases, Latvijas Olimpiskās vienības, Latvijas Paralimpiskās vienības, kā arī starptautiskajās līgās startējošiem Latvijas komandu sportistiem olimpiskajos, paralimpiskajos un tehniskajos sporta veidos un disciplīnās un viņus apkalpojošiem sporta darbiniekiem, kuru saraksts ir saskaņots ar IZM un kuri pēc dalības sporta sacensībās ārvalstīs atgriežas Latvijas Republikā. Lai nodrošinātu uzraudzību pār šo sportistu un sporta darbinieku skaitu, kā arī nodrošinātu atbilstības noteiktajām sportistu un sporta darbinieku kategorijām izvērtējumu, minēto personu saraksts tiks saskaņots ar IZM un, nenorādot konkrētas personas, apkopojošā veidā tiks publicēts biedrības „Latvijas Sporta federāciju padome” tīmekļvietnē. Attiecīgo personu sarakstu saskaņošanai IZM iesniegs: par Latvijas pieaugušo izlases sportistiem/darbiniekiem olimpiskajos un tehniskajos sporta veidos – Sporta likumā noteiktajā kārtībā attiecīgajā olimpiskajā vai tehniskajā sporta veidā atzītā sporta federācija; par Latvijas Olimpiskās vienības sportistiem/darbiniekiem – Latvijas Olimpiskā vienība; par Latvijas pieaugušo izlases sportistiem/darbiniekiem paralimpiskajos sporta veidos, kā arī Latvijas Paralimpiskās vienības sportistiem/darbiniekiem – Latvijas Paralimpiskā komiteja; Latvijas komandu sportistiem/darbiniekiem olimpiskajos, paralimpiskajos un tehniskajos sporta veidos – attiecīgā sporta organizācija (sporta klubs), pirms tam saskaņojot ar attiecīgā sporta veida atzīto sporta federāciju. Attiecībā uz starptautiskās līgās startējušām Latvijas komandām olimpiskajos un tehniskajos sporta veidos šobrīd ir identificējamas 13 komandas sešos sporta veidos, kuras startē attiecīgā sporta veida augstākā līmeņa sporta sacensībās ārvalstīs, un uz kurām būtu attiecināms Noteikumu projektā iekļautais regulējums: basketbolā („VEF Rīga” un „TTT Rīga”), futbolā (FK „Valmiera”, FK „Ventspils”, FK „Riga FC” un RFS), hokejā (HK „Dinamo Rīga”, HK „Rīga”), volejbolā (SK „Jēkabpils Lūši”, „RTU Robežsardze/Jūrmala” un Rīgas Volejbola skolas (RVS) sieviešu komanda), handbolā (ZRHK „Tenax Dobele”) un spīdvejā (Spīdveja Klubs „Lokomotīve”).  Ja minētās personas ārpus Latvijas Republikas būs uzturējušās ilgāk par trīs dienām, tām būs jāuzrāda dokuments, ka viņām veikta laboratoriskā izmeklēšana Covid-19 diagnostikai ne agrāk kā trīs dienas pirms ierašanās Latvijas Republikas teritorijā un Covid-19 infekcija tajā nav noteikta. Ņemot vērā faktu, ka pēc dalības sporta sacensībās ārvalstīs atsevišķos gadījumos sportisti un sporta darbinieki, lai atgrieztos Latvijā, izmanto čarterreisus, līdzīgi kā sportistu un sporta darbinieku nogādāšanai dalībai starptautiskā sporta pasākumā Latvijā, arī sportistu vai sporta darbinieku nogādāšanai Latvijā pēc dalības sporta sacensībās ārvalstīs paredzēts izņēmums veikt neregulāros pasažieru pārvadājumus, kuri ir speciāli organizēti sportistu un sporta darbinieku nogādāšanai Latvijā pēc dalības sporta sacensībās ārvalstīs.  Tāpat Noteikumu projekts paredz noteikt izņēmumu no šobrīd MK noteikumu Nr.360 56.1. apakšpunktā minētās prasības par pašizolāciju un 56.2. apakšpunktā minētās prasības par sabiedrisku un publisku vietu un telpu apmeklējumu un kontaktiem ar citiem cilvēkiem (tikai attiecībā uz vietu un laiku, kad persona veic sportista vai sporta darbinieka pienākumus) personām, kas ieceļojušas no SPKC tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi, šo izņēmumu attiecinot uz Latvijas pieaugušo izlases, Latvijas Olimpiskās vienības vai Latvijas Paralimpiskās vienības sportistiem un viņus apkalpojošiem sporta darbiniekiem, kā arī tādu komandu sporta spēļu starptautisko vai Latvijas augstāko līgu komandu sportistiem un sporta darbiniekiem, kuri veic no rakstveida līguma izrietošus sportista vai sporta darbinieka pienākumus, ja tās izpilda vairākus Noteikumu projektā noteiktos kritērijus un īpašas papildu prasības, tai skaitā:   1. personai nav novērojamas akūtas elpošanas ceļu infekcijas pazīmes; 2. personai veikta laboratoriskā izmeklēšana Covid-19 diagnostikai ne agrāk kā trīs dienas pirms ierašanās Latvijas Republikas teritorijā un Covid-19 infekcija tajā nav noteikta (attiecināms uz gadījumu, ja persona ārpus Latvijas Republikas ir uzturējusies ilgāk par trīs dienām); 3. persona ne vēlāk kā 24 stundas pēc ierašanās Latvijas Republikas teritorijā ir veikusi laboratorisko izmeklēšanu Covid-19 diagnostikai un Covid-19 infekcija tajā nav noteikta; 4. persona ne vēlāk kā 24 stundas pēc ierašanās Latvijas Republikas teritorijā attiecīgajai Latvijas sporta organizācijai, kurā tā pilda sportista vai sporta darbinieka pienākumus, ir iesniegusi[[1]](#footnote-1) apliecinājumu par to, ka:    1. ievēros visus ierobežojumus, kas noteikti Covid-19 infekcijas izplatības novēršanai, tai skaitā Noteikumu projektā uzskaitītās specifiskos noteikumu apakšpunktus, kā arī noteikumu 61.2 punktā minētos nosacījumus (ja attiecināms)[[2]](#footnote-2);    2. laikā, kamēr tā nepilda sportista vai sporta darbinieka pienākumus, tā uzturēsies apliecinājumā norādītajā savā dzīvesvietā vai Latvijas sporta organizācijas, kurā persona pilda sportista vai sporta darbinieka pienākumus, noteiktā uzturēšanās vietā Latvijas Republikas teritorijā;    3. 14 dienas pēc atgriešanās Latvijas Republikā novēros savu veselības stāvokli (divas reizes dienā – no rīta un vakarā – mērot ķermeņa temperatūru) un informēs Latvijas sporta organizāciju, kurā persona pilda sportista vai sporta darbinieka pienākumus, ja parādīsies kādas akūtas elpceļu infekcijas slimības pazīmes (klepus, paaugstināta ķermeņa temperatūra (drudzis), elpas trūkums);    4. neizmantos sabiedrisko transportu, kā arī nokļūšanai uz dzīvesvietu vai uzturēšanās vietu un sporta norises vietu, kā arī pārvietojoties starp tām izmanto savu vai Latvijas sporta organizācijas, kurā persona pilda sportista vai sporta darbinieka pienākumus, nodrošinātu transportlīdzekli.   Minētie nosacījumi paredz to, ka pašizolācijas prasības, kā arī nosacījumu neapmeklēt publiskas vietas un kontaktēties ar citiem cilvēkiem, persona var tikai vietā, kur sportists veic sportista vai sporta darbinieka pienākumus, bet pērējās vietās un laikā ir jāievēro pašizolācija. Tas nozīmē, ka šajā laikā (14 dienas pēc atgriešanās Latvijas Republikā) persona nedrīkst apmeklēt citas publiskas vai sabiedriskas vietas, tai skaitā bārus un restorānus, kā arī ieceļojošai personai jācenšas ierobežot kontaktus ar citiem cilvēkiem arī sporta treniņu un sacensību norises laikā, lieki neapmeklējot ģērbtuves, nerīkojot izklaides u.tml. Kontroli par šo un citu sportistiem/darbiniekiem noteikto pienākumu izpildi jāveic attiecīgajai sporta organizācijai, kurā sportists/darbinieks apliecinājumu iesniedz.  Ņemot vērā MK noteikumu Nr.360 38. punktā noteiktās prasības par rakstveida apliecinājumiem attiecībā uz personām kuras Latvijas Republikā ieceļo, izmantojot starptautisko pārvadātāju pakalpojumus, Noteikumu projekts paredz identisku aizpildāmo informāciju kā personā, kuras ierodas dalībai starptautiskā sporta pasākumā, proti, tām, norādot savu vārdu, uzvārdu, personu apliecinoša dokumenta numuru un kontakttālruni, rakstiski jāapliecina, ka, uzturoties Latvijas Republikas teritorijā, ievēros noteikumu 56.2. apakšpunktā un 61.1 punktā minētās prasības.  Atzīmējams, ka ar Noteikumu projektā lietoto vārdu „sacensības” tiek saprasti arī ar sacensībām saistītie oficiālie treniņi, kas, ņemot vērā sporta veida specifiku, var norisināties arī noteiktu laiku pirms sacensībām (piemēram, bobslejā, skeletonā un kamaniņu sportā). Noteikumu projektā iekļautais regulējums ir attiecināms arī uz gadījumu, kad ārvalstīs esošs Latvijas izlases sportists/darbinieks pēc sacensībām olimpiskajos, paralimpiskajos vai tehniskajos sporta veidos ārvalstīs (piemēram, starta attiecīgās valsts čempionātā) atgriežas Latvijā, lai Latvijas izlases sastāvā aizvadītu oficiālos izlases treniņus un pēc tam Latvijas izlases sastāvā dotos izbraukuma spēlē ārpus Latvijas Republikas. Tāpat atzīmējams, ka gadījumā, ja sportists/darbinieks atgriežas no dalības sacensībās ārvalstīs, lai piedalītos Sporta likumā noteiktajā kārtībā atzītās sporta federācijas vai tās biedra organizētā Latvijā plānotā starptautiskā sporta pasākumā kā akreditētām personām, tad uz to ir attiecināms jau šobrīd spēkā esošais regulējums.  Ievērojot MK noteikumu Nr.360 9. punktā noteiktās tiesības attiecīgās nozares ministrijai sadarbībā ar Veselības ministriju izstrādāt detalizētus ieteikumus noteikumu 4., 5., 6., 7., 8., 14. un 15. punktā minēto prasību ieviešanai savā pārraudzības jomā, IZM sadarbībā ar Veselības ministriju plāno izstrādāt vadlīnijas Noteikumu projektā paredzēto normu attiecībā uz atgriešanās no sporta sacensībās ārvalstīs piemērošanai. |
| 3. | Projekta izstrādē iesaistītās institūcijas un publiskas personas kapitālsabiedrības | Noteikumu projektu izstrādāja IZM. Noteikumu projekta izstrādes procesā notikušas konsultācijas ar Veselības ministriju. |
| 4. | Cita informācija | Noteikumu projekts tiešā veidā attiecas uz veselības politiku. Pastarpināti Noteikumu projekts attiecas uz tūrisma, sporta un brīvā laika politiku (sporta politiku). |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Noteikumu projekta pieņemšanas paredzēts informāciju par veiktajiem grozījumiem ievietot Veselības ministrijas un SPKC mājas lapās, kā arī paredzēts to izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Noteikumu projekta izstrādē tika iesaistīta LSFP, kā arī tika uzklausīts citu sporta organizāciju viedoklis. |
| 3. | Sabiedrības līdzdalības rezultāti | Konsultāciju ar LSFP rezultātā Noteikumu projekts atbilstoši precizēts. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | IZM, LSFP un citas Latvijas sporta organizācijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar |
| 3. | Cita informācija | Nav |

Izglītības un zinātnes ministre Ilga Šuplinska

Severs 67047935

edgars.severs@izm.gov.lv

1. Latvijas pieaugušo izlases sportists/darbinieks iesniedz Sporta likumā noteiktajā kārtībā attiecīgajā sporta veidā atzītajā sporta federācijā; Latvijas Olimpiskās vienības sportists/darbinieks iesniedz Latvijas Olimpiskajā vienībā; Latvijas Paralimpiskās vienības sportists/darbinieks, kā arī Latvijas izlases paralimpiskajos sporta veidos sportists/darbinieks iesniedz Latvijas Paralimpiskajā komitejā; komandas sportists/darbinieks iesniedz attiecīgajā komandā (sporta klubā). Ja sportists/sporta darbinieks vienlaikus ir piederīgs vairākām no minētajām subjektu kategorijām (piemēram, ir gan Latvijas pieaugušo izlases sportists, gan Latvijas Olimpiskās vienības sportists), tad apliecinājumu tas iesniedz sporta organizācijā, kura viņu ir komandējusi dalībai attiecīgajās sporta sacensībās ārvalstīs. Iesniegtos apliecinājumus sporta organizācija iznīcinās 30 dienas pēc to saņemšanas. Attiecīgajai sporta organizācijai arī jānodrošina kontrole par to, lai sportisti/darbinieki ievērotu tiem noteiktos pienākumus. [↑](#footnote-ref-1)
2. Tai skaitā par atkārtotu laboratorisko izmeklēšanu Covid-19 diagnostikai attiecīgi 5.–7. dienā pēc personas izbraukšanas no valsts, kas ir SPKC tīmekļvietnē publicētā valsts, uz kuru ir attiecināmi īpašie piesardzības un ierobežojošie pasākumi. [↑](#footnote-ref-2)